Milocca

Milocca (o Milena n talianu e nta àutri parrati siciliani) è un cumuni di 3.446 abbitanti dâ pruvincia di Cartanisetta. Lu nomu è di orìgini àrabba, e penzica signìfica "pussidimentu" o "cirasa". 

 Li "robbi" 

Furmatu di 14 robbi, fina a lu 1923, annu di l'autunumìa, na pocu di robbi facìvanu parti di Comprancu e lu chiossà di Sutera. Doppu ca si furmau comu paisi autònumu, canciau nomu: di Milocca passau a Littoria Nissena, poi arrè a Milocca e a l'ùrtimu Milena, n onuri di la sòggira di Vittoriu Emanueli III, c'avìa murutu nta stu mentri. D'un puntu di vista architittònicu, Milocca, o Milena, è cumposta di 14 robbi, na pocu luntani puru 3, 4 km di lu centru. Li robbi si chiàmanu cu li nomi di li famigghi ca ci stàvanu a lu nizziu o ca li funnaru (Robba Mantiuna, Robba Farcuna, Robba Cassìenti), di la nciuria (Robba Cartafanzi, Robba Maaru), o picchì è la robba chiù granni (Robba Ranni). Oji, na pocu di robbi si jicaru l'unu cu l'àutru, ma l'architittura tìpica di lu paisi si vidi ancora pricisa.

 Econumìa 

Milocca è nu paisi prettamenti agrìculu, li campi vèninu cultivati pi la quasi tutalitati 90% a granu, e pi lu restu vigni, favi, pumadora.

La quasi tutalitati dâ pupulazzioni è cumposta di agricultura, lu sò rèdditu è un pruduttu direttu o ndirettu di l'agricultura.

C'è macari na pruduzzioni artiggianali nica dî dirivati dû ferru e dû lignu.

 Emigrazzioni 

Nni l'anni 50/60, quannu lu paisi arrivau a cuntari chiossà di 5000 cristiani, lu travagghiu nun abbastava cchiù e ci fu emigrazzioni assà, e li genti parteru pi Asti e Aix-les-Bains, unni ancora ci sunnu grossi cumunità d'emigrati milucchisi. N'àutru puntu d'emigrazzioni fu Basilea. Nta l'anni nuvanta accumenza lu prucessu di giamillaggiu tra lu Cumuni di Milocca e lu Cumuni di Aix-les-Bains (Francia).

 Tradizzioni 

 19 marzu, Festa 'rî San Giuseppi: Tavulata di li vecchiariddi.

 Turismu 

Nni lu paisi c'è l'Antiquarium "Arturo Petix", lu "Museu di la civiltà cuntadina". Na pocu di lu tirritoriu di la "Riserva di Monte Conca" cadi sutta Milocca. 

 Gastrunumìa 

Tìpicu di manciari sunnu li mbriulati, pasta di pani a sfogghia, cu la sugna, li zìnzuli, cipudda, tumazzu, aulivi e patati. Lu primu sàbbatu di austu c'è la Sagra di la mbriulata.
Lu Santu Patruni è San Giseppi, e si fisteggia jornu 19 di marzu cu la "tavulata di li vicchiarìeddi".

Catigurìa:Cumuni dâ pruvincia di Caltanissetta